Të burgosurit në Merilend riparojnë libra
Me pjesëmarrjen në këtë program të ri, ata përvetësojnë aftësi të reja për uljen e dënimeve të tyre
Shumë prej burgjeve amerikane po zbatojnë programe të reja, pasi më shumë se 40 për qind e të dënuarve, që kanë kryer kohën e tyre dhe janë liruar, janë kthyer sërish në qeli brenda tre viteve. Zyrtarët e burgjeve po përdorin një shumëllojshmëri programesh riedukuese, si trajnime profesionale dhe terapi. Një nga këto institucione në shtetin e Merilendit ka nisur zbatimin e një programi për riparimin e librave si mënyrë për riparimin e jetës së të dënuarve. Në këtë institucion riedukimi në Boyds, të Merilendit, një grup i vogël të burgosurish riparojnë libra të dëmtuar biblioteke. Ata rregullojnë lidhjet e dobëta, fletët e grisura si dhe kapakët që mungojnë. Gjatë punës, të burgosur si Gregori Wallace përvetësojnë aftësi të reja si dhe grumbullojnë kohë që u njihet si “sjellje e mirë” për pakësimin e dënimeve të tyre. Gregory mendon se është duke shëruar edhe veten, ndërkohë që riparon librat. Ndërtimi i besimit tek vetja është një nga qëllimet e programit, thotë oficeri Robert Green, i cili zhvilloi projektin e riparimit të librave. Që kur programi filloi në muajin prill, 22 të burgosur kanë riparuar më shumë se 400 libra, të dërguara në këtë institucion nga bibliotekat e zonës. Shumë nga vëllimet nuk shtypen më, por tani, në sajë të punës së të burgosurve, ata po kthehen sërish në qarkullim. Dhe kjo Gregorit i jep shpresë për të ardhmen tij. I inkurajuar nga suksesi i projektit të riparimit të librave, gardiani Robert Green shpreson të zgjerojë shërbimet e këtij programi duke pranuar libra të dëmtuar nga shkollat publike dhe universitetet lokale. Përfaqësues qeveritarë të disa vendeve, duke përfshirë Arabinë Saudite dhe Kinën, kanë vizituar burgun për të mësuar më shumë rreth programit.